**Duudsonit** (tunnetaan myös nimillä **The Dudesons** ja **Extreme Duudsonit**) on suomalainen esiintyjäryhmä, joka tunnetaan stunttien, jekkuilun ja yleisen sekoilun täyttämistä televisio-ohjelmistaan. Duudsonien ensiesiintyminen televisiossa tapahtui kaapelitelevisiokanava MoonTV:llä tammikuussa 2001. Televisiosarjojen ohella ryhmä julkaisi myös elokuvan. Duudsonit saivat kansainvälistä menestystä, ja sarja *Duudsonit Amerikassa* pyöri yhdysvaltalaisella MTV-kanavalla vuonna 2010 ja esitettiin Subilla vuonna 2011. Ohjelman jälkeen Duudsoneita haluttiin viedä uuteen suuntaan, ja Subilla käynnistyi sarja *Duudsonit tuli taloon* alkuvuodesta 2012. Ryhmään kuuluvat Jukka Hildén, Jarno "Jarppi" Leppälä, Hannu-Pekka "HP" Parviainen ja Jarno Laasala.

Tausta
------

Duudsonit ovat tunteneet toisensa lapsesta asti ja kun Jarno Laasala sai ensimmäisen videokameransa 1990-luvun puolivälissä, he aloittivat rullalautailu-, lumilautailu- ja maastopyöräilyvideoiden kuvaamisen. Duudsonit julkaisivat muutamia pienimuotoisia, itsekustannettuja VHS-koosteita 1990-luvun lopussa. He tekivät videoiden toteutuksen alusta alkaen itse Laasalan toimiessa ohjaajana, kuvaajana ja leikkaajana. Pohjalaisnelikko aloitti videofilmailun vuonna 1997.

Extreme Duudsonit
-----------------

Duudsonit Lillehammerissa, Norjassa vuonna 2008.
Kun Laasala meni työharjoitteluun kaapelikanava MoonTV:lle tammikuussa 2000, hän sai idean omasta televisiosarjasta, jossa tehtäisiin extreme-temppuja. TV-pilotti oli valmis elokuussa 2000. MoonTV halusi ostaa sarjan ja kahdeksanosainen *Extreme Duudsonit – Maailmankiertue 1* alkoi näkyä kanavalla tammikuussa 2001. Saman vuoden kesällä sarja alkoi myös Nelosella.

Vuonna 2002 Duudsonit tekivät sarjan toisen tuotantokauden, *Maailmankiertue 2*, ja 2003 ilmestyi *Maailmankiertue 3*. Televisiosarjat olivat puhtaasti extreme-stunttien varaan rakennettuja kokonaisuuksia.

Syksyllä 2004 Nelosella alkoi *Duudsoni Elämää* -televisiosarja, jossa Duudsonit kehittivät tyylinsä tarinallisempaan muotoon, ja painoarvoa annettiin entistä enemmän piloille, piilokameroille ja huumorikohtauksille.

Rabbit Films
------------

Kun Duudsonit aloittivat televisiouransa vuonna 2000, he perustivat Rabbit Films -tuotantoyhtiön. Yhtiö vastaa *Madventures*- ja *Kill Arman* -ohjelmien kansainvälisestä levityksestä. Lisäksi Rabbit Films toimii *Biisonimafia*-sarjan vastaavana tuottajana. Rabbit Filmsin toimitusjohtajana on toiminut syyskuusta 2014 lähtien Olli Suominen.

The Dudesons: kansainvälinen tuotanto
-------------------------------------

Vuonna 2004 Duudsonit alkoivat suunnitella englanninkielistä tuotantoa. Tästä syntyi *Duudsonit-elokuva*, täyspitkä elokuva, joka sai ensi-iltansa Suomen elokuvateattereissa keväällä 2006. Ristiriitaisista arvosteluista huolimatta elokuva menestyi hyvin, etenkin DVD-markkinoilla. Elokuva palkittiin Jussi-gaalassa "Yleisön Suosikkielokuva" -palkinnolla vuotta myöhemmin. Elokuva sai maailmanlaajuisen DVD-levityksen, jossa tärkeimmiksi markkina-alueiksi muodostuivat Yhdysvallat ja Australia.

Vuonna 2005 Duudsonit aloittivat kahdeksanosaisen *The Dudesons* -televisiosarjan tekemisen, joka esitettiin ensimmäisenä Australiassa keväällä 2006. Sarja myytiin ensimmäisen vuoden aikana yli 20 maahan ja vuonna 2008 jo yli 40 maahan. Sarja koottiin pääosin aiemmasta materiaalista, josta osa oli dubattu ohjelmaan. Sarjaa on esitetty muun muassa Yhdysvalloissa, Englannissa, Ranskassa, Saksassa, Australiassa, Italiassa ja Etelä-Koreassa.

Vuonna 2008 Duudsonit saivat valmiiksi toisen tuotantokautensa englanninkielistä *The Dudesons* -televisiosarjaa. Sarja esitettiin Suomessa Nelosella 2008. Sarjassa oli kahdeksan 30 minuutin pituista jaksoa ennennäkemätöntä materiaalia. Sarjan sisältö muuttui tarinavetoisemmaksi ja huumoripitoisemmaksi, mutta extreme-stunteilla oli edelleen tärkeä rooli. Vuonna 2007 julkaistiin myös *Ylpeän häjy mahtiboksi*, jossa esitetään muun muassa Duudsonien ensimmäinen, toinen ja kolmas maailmankiertue sekä *Duudsonielämää*.

Ennen kolmatta kautta Duudsonit ilmoittivat siirtyvänsä Subille. *The Dudesons* -sarjan kolmas tuotantokausi esitettiin Suomessa 9. tammikuuta – 6. maaliskuuta 2009. Neljäs tuotantokausi esitettiin Suomessa 15. tammikuuta 2010 alkaen.

*The Dudesons* -televisiosarjan eri tuotantokausia on esitetty yhteensä yli 150:ssä maassa.

Duudsonit Amerikassa
--------------------

*Duudsonit Amerikassa* (engl. *The Dudesons in America*) on yhdysvaltalaiselle MTV-kanavalle tehty 12-osainen tv-sarja. Kuuden miljoonan dollarin budjetilla Yhdysvalloissa kuvattu sarja sisältää Duudsonit-temppuja ja -stuntteja. Kuvauksissa sattui useita vakavia onnettomuuksia. Jarppi Leppälän selkä murtui heti kuvauksien alussa ja Jukka Hildén poltti pahoin kasvonsa sekä mursi häntäluunsa.

Sarja tuotettiin yhteistyössä *Jackass*-sarjan luojien Jeff Tremainen ja Johnny Knoxvillen kanssa. Ensimmäinen jakso nähtiin MTV-kanavalla 6. toukokuuta 2010. Sarja esitettiin Suomessa Subilla 14. tammikuuta – 1. huhtikuuta 2011.

Myöhempi tuotanto
-----------------

*Duudsonit Amerikassa* ei menestynyt odotetusti ja oli henkisesti raskas kokemus ryhmän jäsenille, ja sen jälkeen Duudsoneita päätettiin viedä uuteen suuntaan. Televisiosarjassa *Duudsonit tuli taloon* esiintyjäryhmä auttoi lapsiperheitä näiden ongelmien kanssa.

Vuonna 2019 julkaistiin televisiosarja *Duudsonit: Päällikkö*.

Muu medianäkyvyys
-----------------

Duudsonit juonsivat usean vuoden ajan Nelosen *Törkytorstai*-televisio-ohjelmaa. 

Ulkomailla Duudsonit ovat myös esiintyneet kolmessa *Viva La Bam* -ohjelmassa Bam Margeran kanssa, sekä vierailleet kanadalaiskoomikko Tom Greenin Hollywood-kodissa kuvatussa *Tom Green Live* -keskusteluohjelmassa. He ovat myös mukana Bam Margeran elokuvassa *Where the Fuck Is Santa?*, jonka kuvausten aikana myös *Duudsoneiden* 3. tuotantokauden talviolympialaisjakso kuvattiin.

Vuoden 2008 lopulla Duudsonit juonsivat osan Latinalaisen Amerikan MTV-gaalasta *Los Premiosissa* Meksikossa.

Vuonna 2010 Duudsonien Jukka ja Jarppi edustivat 5. kesäkuuta Los Angelesissa järjestetyssä MTV Movie Awardseissa ja myöhemmin saman vuoden marraskuussa he juonsivat MTV Europe Music Awards -gaalan lähetyksen USA:n MTV-kanavalle.

Syksyllä 2010 Duudsonit ilmoittivat olevansa mukana maailmanlaajuisen levityksen saavassa *Jackass 3D* -elokuvassa. Elokuva tuotti avausviikonloppuna yli 50 miljoonaa dollaria.

Duudsonit ovat juontaneet Rabbit Filmsin tuottamaa *Posse*-viihdeohjelmaa MTV3:lla yhdessä Aku Hirviniemen ja Jaakko Saariluoman kanssa syksystä 2014 alkaen.

Palkinnot ja tunnustukset
-------------------------

Vuonna 2009 Jarno Laasala ja Jukka Hilden palkittiin *Madventuresin* ulkomailleviennistä YleX-kanavan Vuoden tuorein kulttuuriteko -palkinnolla.

*Duudsonit* palkittiin neljännestä tuotantokaudesta Kultaisella Venlalla tammikuussa 2011. Yleisö-Venla luovutetaan kaikille avoimen äänestyksen perusteella parhaalle suomalaiselle tv-ohjelmalle. Parhaan ohjelman lisäksi Jarppi Leppälä oli ehdolla myös parhaan tv-esiintyjän kategoriassa.

Vuonna 2011 *Duudsonit Amerikassa* -sarjan seitsemännessä jaksossa HP:n moottorikelkalla tekemä hyppy tulimeren läpi palkittiin amerikkalaisella COLA (The California On Location Awards) -palkinnolla.

Kesäkuussa 2011 Duudsonit voittivat ambulanssiksi tuunatulla Cadillac Escaladellaan Gumball 3000 -julkkisrallin pääpalkinnon, Spirit of Gumball -pystin.

Helsingin Yrittäjät valitsi vuoden 2011 yritykseksi Duudsonien Rabbit Filmsin.

Vuoden 2012 kesäkuussa Duudsonit pokkasivat Britney-possuksi tuunatulla autollaan Bullrun-julkkisrallin pääpalkinnon, Spirit of Bullrun -pokaalin. Duudsoneilla oli Britney-niminen possu, joka kuoli kesäkuussa 2012. Britneyn maalliset jäännökset ripoteltiin pitkin Highway 101:tä Yhdysvalloissa.

Elokuussa 2012 *Duudsonit tuli taloon* sai Formaatti-Finlandia-palkinnon. Syyskuussa 2014 julkaistiin Duudsonit-postimerkkiarkki. Arkkia painettiin 300 000 kappaletta, mutta myöhemmin paljastettiin, että lisäksi painettiin 3 000 "jekkuarkkia", joissa on pieniä eroavuuksia, muun muassa Jarpilla on peukalo. Nämä on sekoitettu muiden arkkien joukkoon ja lähetetty myytäväksi.

Jäsenet
-------

* Jukka Hildén (s. 1980)
* Jarno Laasala (s. 1979)
* Jarno "Jarppi" Leppälä (s. 1979)
* Hannu-Pekka "HP" Parviainen (s. 1981)

Filmografia
-----------

### Elokuvat

* *Duudsonit-elokuva* (2006)
* *Bam Margera Presents: Where the f\*ck Is Santa?* (2008)
* *Minghags* (2009)
* *Jackass 3D* (2010)

### TV-sarjat

* Maailmankiertue (2001–2003)
* Viva La Bam (2003–2005)
* Duudsoni Elämää (2004)
* Duudsonit (2006–2015)
* Piilokamerapäälliköt (2008)
* Teräspallit (Duudsoneiden Turvallisuuslaboratorio-osio, 2010)
* Duudsonit Amerikassa (2010)
* Duudsonit tuli taloon (2012–2018)
* Posse (2014–)
* Duudsonit: Päällikkö (2019)

### DVD:t ja VHS:t

* Downhill Glamour (2000)
* Empire Style
* Dogwalk (1997)
* Maailmankiertue 1 (2001)
* Maailmankiertue 2 (2001)
* Maailmankiertue 3 (2003)
* Duudsoni Elämää (2005)
* Duudsonit-elokuva (2006)
* Duudsonit – Ylpeän Häjy Mahtiboksi (2007)
	+ Sisältää Maailmankiertue 1–3, Duudsoni Elämää sarjan sekä extrana Törkytorstai-haastatteluja ja TV-ohjelmavierailuja.
* The Dudesons 1. tuotantokausi (2007)
* Duudsonit 2. kansainvälinen tuotantokausi (2008)
* Duudsonit 3. kansainvälinen tuotantokausi (2009)
* Duudsonit – Päällikköboksi (2009)
	+ Sisältää 5 DVD:tä: Duudsonit Elokuva, kansainväliset tuotantokaudet 1–3 sekä Extra DVD (sisältää mm. materiaalia 4. tuotantokaudelta, Törkytorstain julkkiksien kidutuksia sekä Duudsoneiden vierailuja eri TV-sarjoissa, mm. Krisse Show:ssa).
* Duudsonit 4. kansainvälinen tuotantokausi (2010)
* Duudsonit tuli taloon – 1. tuotantokausi (2012)
* Duudsonit tuli taloon – 2. tuotantokausi (2013)
* Duudsonit tuli taloon – 3. tuotantokausi (2014)

Bibliografia
------------

* Niipola, Jani: *Duudsonit – jekkukirja*. Helsinki: Johnny Kniga, 2011. ISBN 978-951-0-38308-7.
* Niipola, Jani: *Duudsonit – 100 tapaa pelastua tylsyydeltä*. Helsinki: Johnny Kniga, 2012. ISBN 978-951-0-39354-3.
* Niipola, Jani: *Duudsonit: Härmästä Hollywoodiin*. Helsinki: Johnny Kniga, 2014. ISBN 978-951-0-40324-2.

Lähteet
-------

1. 1 2  Kultasuoni löytyi hölmöilystä *Kauppalehti*.  11.6.2009.  Arkistoitu 16.6.2009. Viitattu 15.6.2009.
2. ↑  Netti-ilmiö Biisonimafia laajenee netistä televisioon Sub. Viitattu 4.11.2010.
3. ↑  Nelosen ohjelmapäällikkö Rabbit Filmsin toimitusjohtajaksi
4. ↑  Nupponen, Sakari: Duudsonit ryhtyvät bisnesguruiksi *Ilta-Sanomat*.  12.4.2011.
5. ↑  Duudsoneiden Jukan naama paloi tulimeressä Iltasanomat. Viitattu 4.4.2011. [vanhentunut linkki]
6. ↑  Riihimäki, Juha: Rohkeus on 40 vuotta täyttäville Duudsoneille jo aivan jotain muuta kuin mopolla ajo päin betoniporsasta *Helsingin Sanomat*.  11.8.2019. Viitattu 25.7.2022.
7. ↑  Kipu on hauskaa, keksivät Jackass ja Duudsonit 20 vuotta sitten, mutta menestystä seurasi alamäki – Nyt idean isä Jarno Laasala kertoo, miksi taikamaailma katosi *Helsingin Sanomat*.  24.6.2020. Viitattu 25.7.2022.
8. ↑  Uskoisitko, että Duudsonit ovat jo nelikymppisiä? Näin menestystarina sai alkunsa 20 vuotta sitten: "Vedin Jukkaa turpaan" *Iltalehti*. Viitattu 25.7.2022.
9. ↑  Duudsonit isännöi MTV-gaalan Meksikossa[vanhentunut linkki], Helsingin Sanomat, Viitattu 11.1.2009
10. ↑  Duudsonit juontaa Europe Music Awards -gaalan USA:han (Arkistoitu – Internet Archive), Helsingin Sanomat, Viitattu 3.11.2010
11. ↑  Duudsonit mukana Hollywoodin miljoonaleffassa!, MTV3, Viitattu 12.10.2010
12. ↑  Duudsonit keräsivät ennätysyleisön USA:ssa (Arkistoitu – Internet Archive), Iltasanomat, Viitattu 17.10.2010
13. ↑  Oho! Duudsonit kohauttivat palkintogaalassa - Jukka vilautteli televisiokameroille (Arkistoitu – Internet Archive), Voice, Viitattu 17.1.2011
14. ↑  Duudsonit voittivat arvostetun amerikkalaispalkinnon MTV3. Viitattu 27.2.2011.
15. ↑  Duudsonit voittivat Gumball-julkkisrallin MTV3. Viitattu 2.6.2011.
16. ↑  Yrittäjyys yhdistää Aira Samulinia ja Duudsoneita.[vanhentunut linkki] YLE Uutiset. Viitattu 5.12.2011
17. ↑  Duudsonit menestyivät jenkkirallissa  29.6.2012. MTV3. Viitattu 1.7.2012.
18. ↑  Duudsonit muuttivat autonsa Britney-possuksi  19.6.2012. Sub. Viitattu 25.6.2012.
19. ↑  Duudsonit tuli taloon voitti Formaatti-Finlandia-palkinnon! *sub.fi*. Viitattu 10.7.2012.
20. ↑  Duudsonit – neljän (4) 1. luokan merkin pienoisarkki. (Arkistoitu – Internet Archive) Itella Oyj.
21. ↑  Tolvanen, Juhani: Jarpin peukku petkuttaa!  *Ilta-Sanomat*, 20.9.2014. Artikkelin verkkoversio.  (Arkistoitu – Internet Archive)

Aiheesta muualla
----------------

CommonsCommons
Wikimedia Commonsissa on kuvia tai muita tiedostoja aiheesta **Duudsonit**.
* Viralliset sivut.
* Subin Duudsonit-sivusto.
* The Dudesons. (englanniksi)
* YLE Elävä arkisto: Duudsonit valloottavat maailmaa.